Més de 500 famílies de Gandia amb necessitats sociolaborals podran beneficiar-se del programa Incorpora't
27 gener 2023

## Més de 500 famílies de Gandia amb necessitats sociolaborals podran beneficiar-se del programa Incorpora't27 gener 2023Última actualització: 27 gener 2023

![](../gestion/img/dba37253d60c8dc97aab7482bc59a99dbe42744a5d7bcc15aa72d22b1166159c.jpg)  
  

El Departament de Benestar Social de l'Ajuntament de Gandia va iniciar el desembre passat una nova edició del projecte "**Incorpora't**". Es tracta d'un programa d'itineraris integrats d'inclusió laboral dirigit a persones en situació o risc d'exclusió social, finançat al 100% per la Conselleria d'Igualtat i Polítiques Inclusives amb fons europeus, inclòs dins del contracte-programa 2021-2024.  
  
Aquest matí, la regidora de Benestar Social, **Inma Rodríguez**, acompanyada per la treballadora social i coordinadora del projecte Incorpora't, **Silvia Pellicer**, ho han presentat en roda de premsa.  
  
La finalitat del projecte és el foment de la inclusió sociolaboral de persones en situació o risc d'exclusió social de la nostra ciutat, i lluitar contra la pobresa i qualsevol forma de discriminació. La prioritat de la inversió, a través de fons europeus, és la inclusió activa en vistes a fomentar la igualtat d'oportunitats i millora de l'ocupabilitat.  
  
«Aquest programa, que porta en funcionament des de 2016, compta amb un perfil molt clar de persones amb risc o situació d'exclusió social i amb les ferramentes que utilitzem el que es busca és incorporar-les al món laboral», ha expressat la regidora.  
  
En aquesta nova edició s'ha creat un nou equip Incorpora't format per cinc treballadores socials i 4 TIS (Tècniques d'Integració Social) distribuïts per les cinc barriades socials de l'Ajuntament de Gandia: Beniopa, El·líptica, Raval, Corea i Grau.  
  
El projecte pretén donar cobertura a les més de 500 famílies amb necessitats sociolaborals durant tot l'exercici 2023. El programa es durà a terme mitjançant una entrevista individualitzada inicial de diagnòstic social i laboral, tallers de cerca activa d'ocupació i orientació laboral individualitzada.  
  
«Volem lluitar contra la pobresa i qualsevol mena de discriminació. Nosaltres som nou professionals molt implicades i motivades per a dur a terme aquest projecte. A cada una de les cinc barriades de la ciutat treballarem els itineraris amb l'objectiu d'aconseguir la major ocupabilitat possible», ha assenyalat Pellicer.

[Twittear](https://twitter.com/share)